ming030890/wiki-yue-high-quality huggingface dataset:
女性車廂

喺廣州地鐵1號綫，從2017年6月28號開始搞咗女性車廂制度。
喺深圳地鐵1號綫，從2017年6月26號開始搞咗女性車廂制度。
女性車廂（粵拼：neoi5 sing3 ce1 soeng1），係火車或地下鐵入面，專門為女仔而開設嘅車廂。
而家喺全球各地凈得日本、印度、伊朗、埃及、巴西、印尼、馬來西亞同阿聯酋、臺灣、菲律賓馬尼拉、南韓首爾、釜山、俄羅斯莫斯科搞咗呢啲制度。 目的係防止車廂入面出現鹹豬手。

細分
女性車廂可以細分做女士優先車廂同女士專用車廂兩種：
女士優先車廂——畀女性優先權去用，又會用勸導方式叫男性盡量唔好用，但唔會嚴格阻止男性入去。
女士專用車廂——專畀女性用，男性一定唔入得，如果入咗去就會畀人罰。

日本
日本京王電鐵嘅女性車廂
日本喺1912年1月31號最先搞女性車廂，但實施無耐因反對聲比較大而停咗。雖然隨後輾轉到關西地方搞，但得好少成效而喺1937年廢除。但1947年5月因為解決車廂入面出現鹹豬手、賣淫等一系列性犯罪行為而重新恢復，雖然1973年8月15號到1980年代尾冇用過呢種車廂，但1980年代尾因為性暴力犯罪頻發而重新引入。
雖然日本當地法律有規定凡係男仔誤入女性車廂嘅，嗰位男仔要罰錢，但實際操作係靠自覺同工作人員勸導為主。

印度
印度當地嘅火車個女性車廂警示標語。車廂頂寫住啲字嘅粵語翻譯係「唔畀男仔入去」噉解。
喺印度，由於人口太多及引起一系列性騷擾、全裸、性侵犯等一系列性侵犯行為，國內有規定凡係長途嘅火車都有女性車廂。尤其喺孟買，冚唪唥城鄉及市區啲地鐵同火車嘅每個車廂間隔都係嘅女性車廂；喺德里嘅地鐵（印地文：दिल्ली मेट्रो रेल）亦有提供凈畀女仔上車嘅列車。
國內任何形式嘅地鐵同火車都有保安睇住有冇男仔誤入女性車廂，若果有男仔誤入女性車廂，保安會第一時間夾硬捉男仔落車同罰250文印度盧比。

印尼
2011年11月，一部喺耶加達地區開出嘅女性專用列車。
喺耶加達，從2010年8月開始喺市區公眾場合（包括巴士同地鐵）猛咁收到同性騷擾有關嘅案例，喺2012年10月1號整咗部紫紅到粉紅色調之間嘅女性專用列車畀女仔上車。但直到2013年5月為止，因為收到個案話嗰啲女性列車喺高峰時段，出現有男仔踏入女性列車及高峰時段未完全體現到「女性專用」效果而停用。
喺德波亦出現過女性專用列車嚟防止車廂內出現鹹豬手行為。

馬來西亞
馬來西亞曾經爆發過好多單公共場合嘅性騷擾個案。從2010年開始，馬來西亞鐵路部門開始引入以粉紅色調為主，專畀女性用嘅列車或車廂。

埃及
喺開羅地鐵（阿拉伯文：مترو أنفاق القاهرة），由於爆發咗好多單男仔侵犯女仔嘅鹹豬手同性侵犯嘅個案，地鐵部門喺1989年開始劃出女性車廂範圍。

臺灣
臺鐵松山車站嘅女性車廂警告標語
喺臺灣，從2006年6月1號開始實施女性車廂制度，但實施後3個月內因成日出現男女撈埋入車廂，加上冇相關罰則而停用。直到2010年5月底，因為屏東縣爆出咗第一單性侵犯個案而宣佈從同年月30號開始，喺高峰時段，通勤列車第一節車廂重新恢復返女性車廂制度。

韓國
釜山地鐵入面嘅女性車廂提示
喺南韓，首爾喺1992年試過喺地鐵1號綫同國鐵搞女性車廂制度，但無耐因為太多男仔上女性車廂而停用。雖然喺2007年由議會提出重新開返女性專用車廂嘅建議，但好快被打回頭，直到2011年9月喺2號綫重新用返呢個制度。釜山從2016年6月22號開始，每日上落班高峰時段喺地鐵1號綫（韓文：부산 도시철도 1호선）搞女性車廂試點，到同年9月19號為止，因為地鐵方話有好多市民讚成用女性車廂而正式喺成個釜山地鐵推廣呢個制度。

巴西
里約熱內盧地鐵嘅女性車廂提示標語
2006年4月，喺里約熱內盧實施咗一系列針對女性權益嘅法案，喺地鐵（葡萄牙文：Metrô do Rio de Janeiro）高峰客流時段，都會有地鐵安保睇住有冇男仔誤入女性車廂或女性等車區範圍。
喺聖保羅地鐵，曾經喺1995年10月到1997年9月實施過女性車廂制度，但有好多結咗婚啲夫婦話呢項制度有性別歧視而取消咗。

伊朗
喺德黑蘭地鐵，冚唪唥路線嘅最後一架同倒數第二架車廂之間同第二、三架車廂之間都有棟半高式門隔開女性車廂同普通車廂啲人。
喺德黑蘭地鐵（波斯文：متروی تهران），從1999年開始營運1號綫（波斯文：خط ۱ متروی تهران）之後，冚唪唥路線都整咗女性車廂制度。位置喺列車第一、二同最後一架車廂。

阿拉伯聯合酋長國
喺杜拜地鐵，當地為咗打擊車廂內鹹豬手問題，從2013年9月開始將列車嘅半數車廂加咗女性車廂制度，限喺高峰時段用，2015年2月25號開始將女性車廂擴大到每隔車廂間隔範圍。

英國
英國曾經喺1874年10月嘅維多利亞女王時代搞過女性車廂制度直到1977年3月廢除為止。雖然1999年有提議搞返女性車廂制度，2014年9月亦提出過同樣理由，但一直冇下文。

俄羅斯
喺俄羅斯，凡係長途火車每車廂間隔都有女性車廂制度。目的係嚴打色狼同變態佬，鹹豬手。喺莫斯科，地鐵從2006年8月開始，學以前倫敦同印度啲地鐵噉將部分車廂整咗粉紅裝飾嚟做女性車廂。

菲律賓
喺馬尼拉輕軌，當地正式考慮到全國有5%人口信回教同加強女性保護措施而喺2002年開始將列車頭兩節車廂整成女性車廂。

德國
2016年大除夕，由於德國爆出大面積性侵犯個案，同年3月21號，政府喺其一火車架試驗線搞咗條女性車廂。

中國
雖然中國鐵路部門從2006年2月7號開始喺Z5/6次、Z21/22次京滬直達特快列車3號軟臥車廂嘅兩個床鋪包厢整成女仔專用，但一個禮拜後因為太少人用而取消咗。雖然2015年3月，北京同上海喺京廣/京深、滬廣/滬深嘅床鋪動車搞女賓專用包房，但呢啲飛冇得喺線上賣，凈得通過傳統賣飛嘅方式先至有。
地鐵方面，由於部分有地鐵啲城市出過好幾單變態佬、麻甩佬偷拍女仔裙底同鹹豬手行為，喺廣東，深圳地鐵喺2017年6月初提出搞女性車廂制度，同年月26號喺1、3、4、5號綫正式搞試點。廣州地鐵喺2017年6月23號正式決定從同年月28號開始，每個禮拜一到五上落班高峰期喺1號綫搞女性車廂試點，重喺2017年12月28號開通嘅13號綫開搞女性車廂制度。
喺深圳，地鐵實施咗女士優先車廂制度半個月之後，發現有好多男乘客誤入女性車廂嘅情況。同年7月28號，廣州地鐵實施咗女性車廂一個月後，女性車廂範圍喺平時得好少男乘客響度。而高峰期亦有時出現一堆趕時間啲男乘客誤入女性車廂情況。
女拳

《女拳》係香港無綫電視民初武打電視劇，由劉璇、黃宗澤、馬國明、陳法拉同姜大偉領銜主演，監製係羅永賢。套劇主要講黃飛鴻同佢第四任老婆莫桂蘭嘅故仔。
卡爾·塞茨

卡爾·塞茨（德文：Karl Seitz，1869年9月4號—1950年2月3號），係奧地利社會民主黨嘅政治人，1919年10月佢俾選做咗首任奧地利總統。
卡爾·巴特

卡爾·巴特係一個瑞士神學家、大學教員、牧師。
卡爾·劉易斯

卡爾·劉易斯（英文：Carl Lewis；1961年7月1號—）係美國田徑運動員，攞過9枚奧運金牌，亦係第一位喺海拔1000米以下嘅田徑100米比賽入面喺10秒內跑完嘅人。
卡爾·布勞恩

卡爾·布勞恩（Karl Braun，1850年6月6號—1918年4月20號），係德國物理學家，發明陰極射線管，1909年攞諾貝爾物理學獎。
卡爾·威廉·舍勒

卡爾·威廉·舍勒（瑞典文：Carl Wilhelm Scheele，1742年12月9號—1786年5月21號），係瑞典波美拉尼亞嘅藥劑師同化學家，傾力於純粹科學嘅研究。佢發現咗氧氣同氯氣，喺自然界提取咗多種有機酸，喺礦石研究中發現咗鉬、鋇、鎢等金屬元素。佢對銀鹽同氫氟酸性質嘅研究有助於攝影術同玻璃工業嘅發展，仲對多種顏料同染料進行咗分析。
呢篇文 嘅標題——《卡爾·威廉·舍勒》係暫時嘅名，可能係原創或錯譯或有得拗。 請注意：而家用緊嘅名未必啱嗮。應該喺討論頁講清楚，等達成共識之後再考慮搬定唔搬。
卡爾·容格

卡爾·容格（Carl Jung，1875年7月26號—1961年6月6號），係瑞士心理學家，開創分析心理學，亦提出咗集體潛意識嘅概念。
卡爾·弗里德里希·申克爾

卡爾·弗里德里希·申克爾係一個德國畫則師、畫師、城市規劃師、大學教員、判頭、平面設計師、畫家。
卡爾·博施

卡爾·博施（德文：Carl Bosch，1874年8月27號—1940年4月26號）係德國化學家同工程師。
城西產業團地站

城西產業團地站係韓國大邱地鐵2號線嘅車站。
城邦

城邦（英文：City-state）通常指一個獨自擁有主權或者實行緊自治嘅城市。歷史上嘅城邦通常係一個大文化圈嘅一部份，好似古希臘城邦嘅雅典、斯巴達，迦南嘅腓尼基城邦、中部美洲嘅瑪雅城邦、絲綢之路上嘅小國同意大利城邦，包括佛羅倫斯、威尼斯之類。中國周朝實行嘅封建制度，分封畀一啲諸侯國嘅土地，有時都叫做城邦。
歐洲史上有兩個重要嘅城邦時期—古希臘嘅城邦同文藝復興時期嘅意大利城邦，係而家歐洲嘅文明嘅發源地。不過，呢啲文明嘅城邦通常只係存在咗好短嘅時間，因為佢哋嘅土地同實力都唔夠抵抗周圍嘅敵人。所以，呢啲小區域組織喺鬆散嘅地理同文化個體入面共存，成為大國建立穩固勢力嘅障礙。所以，佢哋最終都融入咗更大嘅社會體系、以至於民族國家。
目前世界上只有新加坡、摩納哥同梵蒂岡符合城邦嘅傳統定義。一啲國亦有對實行高度自治嘅城邦行使主權，比如話中華人民共和國嘅香港同澳門、英國嘅百慕達、直布羅陀、同埋美國嘅華盛頓特區。
城步

城步係中國湖南邵陽一個苗族自治縣，總面積2620平方公里，人口26.3萬。
城牆

城牆係古代軍事防禦設施，由牆體同其他輔助軍事設施構成嘅軍事防線。
城西區

城西區係中國青海西寧一個市轄區，人口33萬。
城皇街

城皇街係香港島中西區一條樓梯街，由半山區堅道向下伸到歌賦街，嚮嗰度有牌叫做孫中山史蹟徑，佢話以前有個偉人住嚮必列者士街前公理會宿舍，每日返學都會經過呢條街，返當年嘅皇仁書院。
城皇街個名係因為以前嗰度（Lot 91地段）真係有間城皇廟，年份係嚮1840年代之前。呢間城皇廟比上環文武廟重早嚮處，功能一樣，係華人拜神、講數同解決爭執嘅地方。
維基同享有多媒體嘅嘢：Shing Wong Street
城西道

城西道（Shing Sai Road）係香港一條行車馬路，響香港島堅尼地城，由干諾道西行車天橋西面開始，去到士美菲路同堅彌地城新海旁路口，0.3公里長。
城西道響1990年代堅尼地城填海之後，同西區海底隧道嗰期起好。
城福浩

城福浩（1961年3月21號—）係退役日本足球員，教練，執教過富士通，FC東京，及甲府風林。
地鐵香雪站

地鐵香雪站（粵拼：dei6 tit3 hoeng1 syut3 zaam6；英文：Xiangxue Subway Station）係黃埔有軌電車1號綫嘅西南邊總站，2020年12月28號正式開通，喺黃埔區蘿崗，開創大道嘅荔紅二路口。
呢個站同地鐵長平站、地鐵水西站一樣都可以轉地鐵。

結構
呢個站係地面嘅側式月台車站。喺車站嘅東邊有條渡線畀冚唪唥啲車返轉頭。
地震

地震（粵拼：dei6 zan3，earthquake）係突然將地表儲起嘅位能放出來嘅現象，而能量係用地震波形式放出來。喺地球表面，好多嘢都會搖動，地面會移動，有時重會有海嘯。呢啲現象好多時都會整死人，財物亦都會受損。
地震可以係天然，又可以係人為。一般嚟講，只要有地震波，就叫做地震。
一般地震都有震級，而且有凈得唯一數字，但可以有好多個烈度。

成因
地震產生之所以發生，係因為地殼喺板塊運動嘅過程中累積應力，當地殼無辦法繼續累積應力嘅時候，地殼就會破裂，釋放出地震波，令地面發生震動，地震可由地震儀透過對地震波嘅觀察來量測，地震震級表示地震所釋放出來嘅能量大小，地震烈度指地震喺嗰度造成嘅震動程度，地震嘅發生處稱為震源，佢嘅投影至地表嘅位置為震央。

地震先兆
地震到依家仲未可以準確預測到發生時間，但係通常喺地震發生前會有一啲自然現象，特別係較大嘅地震發生之前會有各類異常現象，分咗宏觀先兆同微觀先兆。前者可以由人感官直接覺察，例如動植物、地下水等異常以及地光、地鳴等。後者唔可以用人嘅感官直接擦覺，需要用專業儀器先可以測出，例如地形變、地磁場、重力場、地溫梯度、地應力嘅異常同埋氡氣異常等。對地震先兆嘅觀察同監測仍然係地震短期嘅預報重要手段。
地震工程

地震工程，工程一門。依門學問為地震而設。地震破壞都好大，建造之前，會考慮地震因素從而減輕損毁。咁結構要經過分析同特別設計。

文
地震工程繙自英文earthquake engineering。
地鐵長平站

地鐵長平站（粵拼：dei6 tit3 coeng4 ping4 zaam6；英文：Changping Subway Station）係黃埔有軌電車1號綫嘅車站，2020年12月28號正式開通，喺黃埔區長嶺街道長平村永順大道，近廣汕三路同蘿平路嘅交界東邊嘅羌塘涌上空。
呢個站同地鐵香雪站、地鐵水西站一樣都可以轉地鐵。

結構
長平站嘅月台
呢個站係地面嘅側式月台車站。售票機喺月台兩邊嘅中間嗰度。
地雷

地雷係種武器，埋落地底，有人踩到或者有車轆到就爆炸。

歷史
人類最早使用呢類被動性殺傷武器嘅紀錄，可以追溯到喺中國嘅宋朝，喺一次城池攻防戰入面，防禦嘅宋兵用埋好嘅爆炸物抵抗蒙古人。明朝時期（據講係名將戚繼光喺北方防禦俺答所發明），地雷被大量使用。著名嘅《火龍經》即編寫，喺明朝出版。
喺西方，地雷嘅使用要到16世紀先至出現。

使用
地雷喺戰爭中被用嚟阻礙對方嘅軍隊前進，防守嗰方就可以用更少嘅兵力守住通道。由於戰爭過後留低嘅地雷會繼續殺害無辜嘅平民，現時已經有144個國家禁止使用同擁有反步兵地雷。但係一啲國家，包括美國、俄羅斯、中華人民共和國同埋芬蘭等都重未禁止使用地雷。
地鐵早八點

地鐵早八點（簡化字：地铁早8点）係深圳第一份免費報紙，2011年2月開始由深圳報業集團發行，星期一至星期五上晝喺深圳地鐵派。
大衛·布儒斯特

大衛·布儒斯特係一個大不列顛及愛爾蘭聯合王國植物學家、土木工程師、物理學家、工程師、數學家、天文學家、哲學家、發明家、作家、大學教員、傳記作家。
大衛·格里伯

大衛·格里伯（英文：David Graeber）係一位美國嘅人類學家。

貢獻
佢喺 2013 年提出咗廢工呢個概念，引起咗唔少經濟學同管理學研究者嘅關注。
大衛·摩根

大衛·摩根（英文：David Morgan，1994年1月1號—）係澳洲嘅一位游泳運動員，擅長蝶泳。佢代表澳洲參加2016年奧運會男子200米蝶泳同4×100米混合泳接力比賽，攞咗銅牌。
大蠔沙

大蠔沙（粵拼：daai6 hou4 saa1）係位於中國廣東廣州珠江航道東邊嘅島，喺黃埔區廣州經濟技術開發區西區西邊隔籬、南海神廟西南邊對面。個島上空有黃埔大橋經過。島個樣好似生蠔於是得名。
大蠔沙係廣州經濟比較落後嘅地區，重落後過大吉沙。島入面重幾原始，現時係無人島，所以雖然有黃埔大橋經過，但凈過佢頭殼頂，冇匝道落去。附近得一個碼頭仔，往返一次要40文人民幣，晚黑唔開船。交通可以用「自古華山一條路」形容。
個島喺2011年入選咗廣州市第一批開發無人島名錄，但2015年12月4號，廣州市規委會以冇人反對嘅身份通過咗決議，話呢個島唔畀搞房地產開發，不過準備要開做濕地公園。
大衛·德雷克

大衛·德雷克（David Drake，1945年9月24號—2023年12月10號）係美國一個科幻作家，出名寫軍事科幻。
寶翠花園

寶翠花園（英文：Butchart Gardens）係加拿大卑詩省首府維多利亞北邊布倫活灣（Brentwood Bay）嘅幾個花園嘅總稱，係當地一個著名嘅旅遊景點。2007年，寶翠花園入選加拿大國定古蹟名冊。
寶華佐利

羅渣·馬克·寶華佐利（Roger Mark Boisjoly，1938年4月25號—2012年1月6號）曾經係為美國太空總署太空穿梭機計劃製造固體燃料助推火箭嘅Molton Thiokol嘅首席工程師。
喺1986年挑戰者號穿梭機空難嘅前一日，寶華佐利曾經據理力爭，指出穿梭機助推火箭嘅O形環已經被冷凍天氣凍到實晒，根本無辦法正常膨脹，隨時可能對穿梭機構成致命危險，要求推遲發射。但係，Molton Thiokol公司管理層喺美國太空總署嘅壓力之下強行同意發射，結果穿梭機喺半空中爆炸，7位太空人全部罹難。
空難之後，時任美國總統列根召集總統委員會專責調查空難，寶華佐利係第一個被委員會傳召嘅證人。
寶華佐利喺調查結束之後，因為不滿Molton Thiokol管理層唯利是圖嘅工作道德而辭職，轉行成為專門講工作道德嘅演說家。
1988年，寶華佐利因為佢嘅演講而獲得美國高等科學協會頒授『科學自由與責任獎』（AAAS Award for Scientific Freedom and Responsibility）。
2010年，寶華佐利將佢工程師職業生涯嘅14箱筆記嘅其中6箱個人備忘錄捐咗畀加州查普曼大學圖書館。預計2011年整理同埋入冊之後就會開放畀公眾查閱。
2012年，寶華佐利因為結腸癌、腎癌同肝癌喺1月6號過咗身。
寶蓮禪寺

寶蓮禪寺（Po Lin Monastery），又叫寶蓮寺，係香港大嶼山一間佛寺，喺昂坪，彌勒山南面。
寶蓮禪寺前身叫做大茅蓬，1906年（清朝光緒三十二年），由中國江蘇鎮江金山寺嘅頓修禪師、大悅禪師、悅明禪師建立。
到1924年，第一代住持紀修和尚正式命名為寶蓮禪寺。
到1993年起咗座天壇大佛，令佢變成香港其中一個旅遊景點。
寶翠公園

寶翠公園（英文：Po Tsui Park）係香港一個中型公園，喺寶康路，公園因位於翠林邨同寶林邨之間，翠林邨就喺寶翠公園對上嘅山坡，所以就起咗呢個名。公園位置喺新界將軍澳寶康路同寶琳北路交界，佔地4.24公頃。呢個公園喺1994年7月25日正式開放。而家由康樂及文化事務署管理。
園內設施有公園、草地球場、硬地球場、網球場、手球場、曲棍球場、緩跑徑、健身徑。以及十一人人造草地足球場兼曲棍球場、七人足球場兼手球場、網球練習場。

禁煙安排
呢個場（除吸煙區外）禁止吸煙。
寶翠園

寶翠園係香港石塘嘴私人住宅屋苑，共6座，高214-227米，有44-48層。屋苑2003年起好，響薄扶林道89號，有2,136個住宅單位，由信德置業、新鴻基地產、新世界發展同廖創興合作發展，前身係同名嘅公務員樓。
維基同享有多媒體嘅嘢：The Belcher's
寶翠

寶翠（英文:Belcher，代號A09）係中西區區議會轄下一個選區，喺1994年設立，依家嘅區議員係民主黨嘅楊浩然。
多重加密

多重加密（multiple encryption / superencipherment）喺密碼學上係指對一段經已加密咗嘅密文再做加密，目的通常係想加強保安。
多重比較問題

多重比較問題（英文：multiple comparisons problem）係指一位研究者同時考慮多場統計推論嘅結果嗰時會搞到出錯嘅機率提升。
例如家陣位研究者做咗 5 場 t 測試，噉「啲測試當中最少一場出咗錯」嘅機率實會高過淨係做 1 場 t 測試嗰陣嘅。統計學界有好多種方法應付多重比較問題，簡單例子有「做嘅測試數量愈多，就要對統計顯著性有愈嚴格嘅基準」。
多重繼承

多重繼承（multiple inheritance）係物件導向編程上嘅一種功能，即係俾一個子類別有多過一個超類別，而嗰啲超類別之間冇直接嘅繼承關係。
C++ 同 Python）會支援多重繼承嘅功能。
多重國籍

多重國籍係一個人擁有多過一個國籍嘅情況。因爲每個國家嘅國籍法都唔一樣，所以冇一個國際共識，能夠決定點樣處理呢個情況。
一個有多重國籍嘅人一般都會各自遵守返每個國家對公民嘅責任同權利，包括居留權、投票權、服役、交稅等等。但係，有啲國家並唔承認多重國籍，或者需要喺特定情況下先至承認，造成國籍衝突。唔同嘅國家對呢個情況嘅處理方法都唔一樣，有啲要求人喺歸化之前放棄舊嘅國籍，有其他就唔容許公民放棄國籍，令每個人嘅可能情況都相當唔同。
有啲國家地方性咁承認國籍，即係只要係嗰個國家以外，就承認另外嘅國籍，但係喺個國家入面就唔承認。
多重線性代數

多重線性代數係代數入面對線性代數方法嘅延伸，建基喺向量空間嘅概念上面。多重向量（multivector）、Grassmannian等等都係多重線性代數會研究嘅嘢。
多重完全數

多重完全數（multiply perfect number）為一數學名詞，系一種廣義嘅完全數。
針對一自然數 ，自然數  為  重完全數嘅充份必要條件系  所有正因數嘅和（即除數函數，）等於  嘅  倍，此定義下，完全數嘅除數函數為本身嘅  倍，因此系  重完全數。不論  嘅數值點解， 重完全數都屬於多重完全數。至2004年7月為止．已經搵到  為  嘅多重完全數。
可以證明：
針對一質數 ，若  為  重完全數且  無法整除  ，則  為()重完全數。因此可推得若整數n3重完全數，可被  整除但唔得可被  整除，其充份必要條件系  需為奇數嘅完全數，至2012年12月為止，未發現任何奇數嘅完全數。
若  為  重完全數，且  無法整除 ，則  為 -重完全數。

最小嘅  重完全數
以下列出  時，各  值最小的  重完全數（OEIS數列A007539）：
例如， 嘅除數函數滿足以下嘅關系：
嘅除數函數為  嘅三倍，因此為  重完全數。
多重積分

喺數學入面，多重積分係指一個多變數函數喺一個區域上面嘅定積分，係一維嘅定積分嘅推廣。
多重結局

多重結局係指一個故仔可能有多個結局，常見於電子遊戲。
子喉七

子喉七（1891年—1965年3月24號），本名劉海東，廣東順德人，省港粵劇演員、電影演員。
子囊菌門

子囊菌門（粵拼：zi2 long4 kwan2 mun4，學名：Ascomycota）係真菌界入面種類最多嘅一個門。
子宮頸

子宮頸喺女性生物嘅子宮嘅下半部一個較窄嘅部份，直通到陰道。佢嘅功能係阻止陰道嘅微生物同空氣進入子宮，亦可以抵擋性交時受到嘅刺激所引起嘅發炎反應。
子安武人

子安武人（粵拼：zi2 on1 mou5 jan4，1967年5月5號—）係日本嘅一個男配音員。

配音作品一覽
呢個表唔完整，歡迎加料。
子宮

子宮係雌性哺乳動物生殖器官一部份，負責孕育胎兒。
子宮外孕

子宮外孕（粵拼：zi2 gong1 ngoi6 jan6，英文：Ectopic pregnancy），係指胚胎喺子宮之外嘅其他部位度著床同發展嘅併發症，多數嘅子宮外孕都會喺輸卵管著床。
字節

字節（英文：Byte），又叫位元組或者卦，係電子設備資訊容量嘅計量單位。家下差唔多全部計算機，一位元組等於八位元。由 8 個二進制位組成，由00000000到11111111.(0 - 255,無符號數)(-128 - 127,有符號數)
字粒

字粒（英文：sort）係指喺活字印刷度用來排版嘅活字，有木造同金屬造嘅兩種，細粒嘅都係金屬造，淨係大粒嘅先可以木造；金屬造嘅用嘅好多時係一種鉛合金，所以又叫鉛字、鉛字粒。大粒嘅之所以係木造，係因為如果用金屬造，用耐咗反而會變形，甚至會裂開。
用字粒排版又叫 ｢執字粒｣，執字粒嘅人叫 ｢執字員｣。執完字粒之後測有冇錯叫校對，錯咗叫 ｢執錯字粒｣。
用字粒排版基本上已經被電腦排版取代，但係仲有人用字粒排版，作為一種藝術或者工藝創作。電腦排版唔會用字粒，但係有對應嘅概念，叫字形。

中文字粒
中文用鉛字係喺19世紀初由浸信會傳教士馬士曼引入中國，第一本鉛字印刷嘅中文書係1813年印成嘅約翰福音，最初只有常用字。
中文字粒字款得基本幾種，如果有特別需要，就要搵師傅整。
字表

字表（粵拼：zi6 biu2；英文：word list）係一張表列嗮一隻語言嘅詞庫出嚟，通常會係語料庫嘅一部份。

應用
睇埋：數碼人文學
語言學等領域跟從嘅係科學方法，成日都會靠量化嘅方式嚟測試假說，會量度字頻率。
字粒球

字粒球（英文：type ball；臺灣叫 ｢活字球｣），又叫打字球，係舊時某啲打字機、列印機同終端機用嘅球形打子頭，主要係 IBM Selectric 用；大細若莫係哥爾夫球咁大。
字組

字組（Word）係一個中央處理器用嚟處理處理資料嘅大細長度，用位元（bits）嚟計算，亦即係字組大細，字組闊度或字組長度。字組表達某一個電腦系統架構嘅獨特性。而家嘅電腦字組長度通常係 16、32、64 位元。
字組長度，簡稱做字長，一般嚟講就係，喺每個操作（operation cycle)，資料，由記憶體送去處理器，嘅最大闊度，亦係記憶體每一個「地址」可以擺放資料嘅最大長度。現代電腦嘅字長通常係16、32、64位元。其他曾經使用過嘅字長有：8、9、12、18、24、36、39、40、48、60位元；slab係早期另一個字長嘅實例。某啲最早期嘅電腦係十進制嘅而唔係二進制嘅，通常擁有10位或者12位元嘅十進制數字作為字長，仲有一啲早期嘅電腦冇固定字長。
字間減位

字間減位（英文：kerning），又叫字距微調，喺排版同平面設計，係指調整字形或者字粒之間嘅空位，以達致字元之間嘅空位喺視覺上有一致感。個調整值又叫特殊字距、字距或者突出。
雖然叫字間減位，但係呢種調整其實係可加可減。原則上，設計得好嘅字款應該唔使點做字間減位，而字間減位嘅目的係靚，所以做呢種調整通常只會針對嘥士大嘅字，尤其係人手做嗰陣。不過，有時唔做字間減位，排出嚟嘅版會睇落好似錯咗咁；如果受影響嘅字只係細嘥士嘅字而又冇方法自動解決，唯一解決方法可能係換過第隻字款。
因為字形好多時都係不規則，字形之間究竟有幾多空位，基本上都係憑直覺同肉眼判斷；就算係自動，有時都係要靠直覺同肉眼去判斷架機有冇做錯。

電腦排版
喺電腦排版，做字間減位通常係根據字距表[暫譯]（kerning table）自動調整，另外兩種方法係由排版軟件自動評估視覺距離同人手調整。

根據基準度量調整
用字距表亦即係根據基準度量[暫譯]（metrics），而所謂基準度量就係指張表入面嘅字距對[暫譯]（kerning pairs，即係需要做字間減位嘅一啤字元）同對應嘅指定數值。排版軟件見到文件出現表入面有嘅字距對嗰陣（例如見到 Wa 而表入面有 (W, a) 呢個字距對），就會自動攞對應嘅數值做字間減位。因為只係查表，咁調整法比較快。
呢張表嘅內容正常係由字體設計師釐定，但係啲數值其實有時會錯，甚至錯得好離譜，張表亦可能會唔完整。所以有主張話設計師應該按自己嘅實際需要同原廠張表有冇唔妥，去修正字款入面（或者附屬）嘅字距表，但係呢種做法只係喺授權條款容許嘅情況下先至做到。

自動評估視覺距離
有啲排版軟件（例如 InDesign）有所謂 ｢光學｣ 或者 ｢視覺｣（optical）嘅字間減位功能；其實即係用某種演算法，去評估字元之間嘅空位有幾多，然後用呢個結果去衡量使唔使做字間減位，同決定做幾多。
自動評估比較慢；所以有啲設計師嘅做法係內文用基準度量，標題就用自動評估。不過自動評估有時會估錯，咁嘅情形結果都係要人手做。

活版印刷
右面嘅字粒預備做字間減位，切走咗墊底嘅金屬，左右淨返冇嘢墊住嘅字角
活版印刷只能夠人手調整；如果做嘅調整係減字距，唯一可以做嘅係做到字粒上面嘅字形超出墊底鉛條嘅表面嘅範圍，等需要減位嘅部分可以突出，呢啲冇嘢墊底嘅突出部分叫字角（kern）。另一種做法係反轉嚟做，喺其他嘅字符之間加插唔同數量嘅微間距，令成個字嘅字符之間嘅空位視覺上一致。

例
第一行嘅 W 同 . 中間好似有空格，但係其實冇；解決可以人手做字間減位，方法至少有兩種
以加拿大政治人 W.A.C. Bennett 個名做例；喺某啲字款（例如 Times Roman），(W, .) 唔係表入面有嘅字距對，結果係因為 W 嘅右面斜入位咁啱大約一個空格咁闊，望落會以為中間多咗個空格（例圖第一行）。
如果呢個係問題，但係目的只係要望落唔好以為多咗個空格，可以喺 W 同 . 之間做字間減位，將 W 同 A 嘅空位，視覺上拉到同 A 同 C 之間嘅空位大致一樣（例圖第二行），唔理個句號歪埋一便，解決咗睇錯嘅問題就完。
如果目的係要靚（例如係標題、標誌、指示牌之類嘅大隻字）就要睇埋第一個句號同前後字母嘅距離，喺 W 同 . 之間做字間減位，再喺 . 同 A 之間反方向做字間減位（例圖第三行）。
字符編碼

字符編碼（英文：character encoding）係指講明電腦內部嗰啲 0011 點樣對應唔同嘅符號，即係例如响 ASCII 入面 100 0001 對應 A、100 0010 對應 B、100 0011 對應 C ... 呀噉。
塔里法

塔里法（西班牙文：Tarifa）係西班牙安達盧西亞一座城，亦係歐洲大陸嘅最南點，住2萬人。
塔門遊樂場

塔門遊樂場，香港公園之一，遊樂場之一，喺塔門中南，近弓背，英文叫Tap Mun Playground。行政上歸大埔區。設施有硬地球場，以及七人足球場。
個場亦做直升機場。
塔里奇·山多爾

塔里奇·山多爾（匈牙利文：Tarics Sándor；1913年9月23號—2016年5月21號）係匈牙利水球員，布達佩斯人。喺1936年夏季奧林匹克運動會攞到一嚿金牌。第二次世界大戰後逃離畀蘇聯佔領嘅匈牙利移民美國，喺嗰處攻讀工程學位，跟住成為一位畫則師。
2016年5月21號，佢喺美國舊金山死咗，終年102歲。
塔里木兔

塔里木兔（學名：Lepus yarkandensis）係兔科兔屬嘅其中一個種。
塔里木河

塔里木河係中國新疆嘅一條河，起源自崑崙山脈，流入塔里木盆地，長2030公里。
塔里木盆地

塔里木盆地係中國最大盆地，喺新疆南部，約莫102萬平方公里大，北面係天山同準噶爾盆地。
塔里木沙漠公路

塔里木沙漠公路位於新疆，係中國第一條沙漠公路。佢全長522公里，南北貫穿塔克拉瑪干沙漠，其中沙漠段長446公里。

地區開發
呢條沙漠公路縮短咗南北疆嘅運輸距離。不但只對加快塔里木盆地嘅油氣勘探開發起到重要作用，而且對加快南疆地區嘅開發建設，促進新疆經濟嘅發展。
塔門天后古廟

塔門天后古廟喺香港離島塔門下圍，背山面海，起喺高台之上。喺清康熙年間（1662~1721）起，雍正年間、乾隆八年（1743）、嘉慶元年、嘉慶三年（1798）、光緒三十三年、1962年、1972年、1976年經過多次修葺。廟門石額刻住「天后古廟」，門邊石聯：「聖恩重萬古，母德播千秋。」嘉慶元年重修時立。廟裏面重有乾隆二年（1737）鑄造嘅一個銅鐘、一條大劍魚骨，乾隆八年嘅《葉徐送產碑》同嘉慶三年嘅重修《天后古廟記》等。廟頂上面簷飾同石灣瓦脊，係大埔區各天后廟之中保存最完整嘅藝術精品。
喺1998年被評為一級歷史建築，2010年11月10日改評為香港二級歷史建築。
孫武

孫武（前535年—？），尊稱孫子，係中國春秋時代將軍同兵學家，以《孫子兵法》名聞於世。喺齊國出世，曾經助吳國稱霸。

生平
孫子係山東人，屋企係齊國貴族。後生嗰陣孫子成日都讀兵書。十八歲就離開咗齊國，去到吳國，畀吳王闔閭起用。
當時吳王闔閭成日都諗住打楚國，孫子採取咗「疲楚誤楚」策略，不停咁騷擾楚國六年，令到楚國以為吳國只係騷擾佢哋，而唔係進攻佢哋，放鬆咗警惕。無耐孫子只係派出咗3500個士兵，就攞到楚國三個根據地。其後吳國五戰五勝，吳國淨係用幾萬人，就打贏咗楚國二十萬人。楚國死咗十幾萬人，楚國國王重因為咁而逃亡。吳國從此威震中原。
吳國後來因為秦國嘅干預，被逼由楚國撤軍，但已經使到楚國元氣大傷。公元前496年，吳王闔閭唔理會孫子勸阻，再一次出兵攻打復咗國嘅越國，結果打輸咗，闔閭激到病死。孫子幫新吳王夫差治國練兵，唔但只最後成功報咗仇，夫差重北上稱霸，喺黃池大會諸侯。
晚年孫子寫咗《孫子兵法》。呢本書對後世影響好大，好多軍事知識都係出自孫子。
孫泳恩

孫泳恩（洋名Elaine，1955年6月2號—）係1973年攞咗無綫電視舉辦嘅第一屆香港小姐冠軍，但因為香港小姐係1946年起已經舉辦咗十幾屆，所以佢唔係香港史上嘅第一位港姐冠軍，佢係無綫電視做過藝員。嚮1985年至1987年，做過一班前港姐搞出嚟嘅慈善團體慧妍雅集會長。
孫淡妃

孫淡妃，係大韓民國嘅一個女藝人同埋歌手。
孫浩俊

孫浩俊，係大韓民國嘅一個男藝人同埋演員。
孫海倪

孫海倪（粵拼：syun1 hoi2 ngai6；本名孫宇明），係中國詞曲作家、音樂製作人。佢喺中央音樂學院畢業。

經歷
2008年，佢考入中央音樂學院。佢攞過第7同11屆北京國際電子音樂作曲比賽一等獎。
孫漢霖

孫漢霖（英文：Steven Suen Hon Lam，1998年8月15號—）係香港男歌手同演員，無綫電視歌唱選秀節目《聲夢傳奇》第一季參賽者，而家係無綫電視經理人合約藝員兼星夢娛樂旗下音樂廠牌「愛爆音樂（中文：愛爆音樂）」男歌手。

簡歷
孫漢霖細個嘅夢想係做歌手。18歲佢開始做商場維修員。2020年因為參加無綫電視歌唱選秀節目《聲夢傳奇》而辭職。2021年喺《聲夢傳奇》第6集被淘汰出局，十三強止步，之後簽約無綫電視成為旗下經理人合約藝員，喺藝員訓練班做旁聽生。
2021年8月12至15號，《聲夢傳奇》一眾導師同15位參賽者喺旺角麥花臣場館舉行四場《聲·夢飛行 First Live On Stage》演唱會，係孫漢霖參與嘅第一次公開售票演唱會。
2021年12月，由一班《聲夢傳奇》學員同《盛·舞者》參賽者主演嘅青春校園電視劇《青春本我》播出，孫漢霖喺劇入面飾演學霸「胡基」，係佢第一次參演電視劇。
2022年，孫漢霖拍無綫電視劇《回歸》。同年5月，同另一個聲夢學員何晉樂合唱無綫電視劇《雙生陌生人》主題曲《身份對調》。
2022年10月7日，孫漢霖推出第一首個人單曲《藍顏知己》，正式出道。

感情生活
孫漢霖喺《聲夢傳奇》被淘汰出局之後，同學員文凱婷傳出緋聞，不過兩人都否認有關傳聞。
孫洙

孫洙（1711年—1778年），字臨西或芩西，別號蘅塘退士，大清江蘇無錫人，編咗有《唐詩三百首》呢本書。
多傑雄登

多傑雄登（藏文：རྡོ་རྗེ་ཤུགས་ལྡན་，威利轉寫:rDo-rje Shugs-ldan，意思係「力氣大嘅持金剛神」），係藏傳佛教格魯派傳統上信奉嘅金剛護法神，但歷代多有爭議，第十三世達賴喇嘛就曾頒布禁令，禁止呢項信仰。
從1970年代開始，第十四世達賴喇嘛多次公開反對多傑雄登信仰，1996年佢更加頒布禁令：信奉多傑雄登嘅信徒，無得參加格魯派嘅法會、亦無得接受灌頂。此舉引發西藏人社區內部唔同嘅聲音，反對者認為呢種做法係宗教迫害，迫使多傑雄登嘅信徒因為怕被人歧視而離開藏人社區。支持者則認為，多傑雄登信仰鼓勵宗教唔寬容，應該禁止。
多元處理

多元處理（multiprocessing）係指一個單一嘅電腦系統用多過一粒 CPU。
多叉路口

多叉路口，路口一種，一個路口至少叉出五條路。若果路有六條以上，往往刻意設計成輻射形，有時會有特別裝飾。
多元論

多元論（英文Pluralism）係哲學其中一派，主張宇宙現象係各有各存在，並指出宇宙本源，多數由實體組成。同一元論、二元論對立。
多元微積分

多元微積分（multivariable calculus / multivariate calculus）係將得一個未知數嘅微積分延伸至有多個未知數嘅函數，即係話將有多過一個未知數嘅函數做微分同積分。
多元組

多元組（tuple）喺數學上係指一個有限而且有特定次序嘅元素嘅列表。-元組係指有  個元素嘅多元組。
屈楚蕭

屈楚蕭（1994年12月28日 - ），嚟自四川省眉山市嘅中國男演員。佢最有名嘅一個角色係2019年嘅科幻電影《流浪地球》入面飾演男主角劉啟。
屈塔希亞省

屈塔希亞省（土耳其文：Kütahya ili）係土耳其嘅其中一個省，首府屈塔希亞。
屈恩

屈恩，香港親中派政治人物兼生意人，香港恆譽有限公司董事。

選舉經歷
喺2021年9月，佢成為香港特别行政區選舉委員會委員(港區全國政協委員)。
喺北京未經諮詢或香港人同意，強行大幅度削減直選議席嘅首次立法會選舉，佢提名咗蔡明禧同林泳施。
屈折語

屈折語（粵拼：wat1 zit3 jyu5 | 英文：fusional language）係一種按構詞方式嚟將語言分類嘅方法。屈折語同黏著語相似，分別在於屈折語會用單一一橛嘅 morpheme 嚟做詞形變化，同時表達多個文法範疇嘅意思。
屈珩

屈珩（英文：Barrie Wiggham，1937年—），係香港最後一任銓敘司同頭一任公務員事務司（公務員事務局前身），1990年到1993年在任。佢除咗公務員事務司之外，亦做過常務司（政制及內地事務局前身）。
屈塬

屈塬（粵拼：wat1 jyun4；1959年10月—），係中國填詞人、中國音樂家協會理事。佢喺中國人民解放軍第二炮兵部隊政工團工作。代表作係《天路》。
屈完

屈完，羋姓，屈氏，名完，中國春秋時期楚國大夫。
前656年，齊桓公借自己嘅妾室蔡姬俾蔡國嫁到楚國嘅事，率領中原諸侯，包括宋、陳、衛、鄭、許、魯、曹、邾，去討伐蔡國。楚成王救蔡國，齊楚兩國響召陵（家下嘅河南省漯河市召陵區）嗰庶會盟。楚成王派屈完，屈完話齊楚風馬牛不相及，齊國憑啲咩去進犯楚國。管仲就鬧楚國未能按時向周王室進貢苞茅，最後雙方達成妥協，訂立召陵之盟。齊桓公對屈完講：「以此眾戰，誰能御之！以此攻城，何城不克？」屈完答佢：「君若以德綏諸侯，誰敢不服？君若以力楚國方城以為城，漢水以為池，雖眾，無所用之！」。
屈機起格命

《屈機起格命》（Pixel）係2015年美國電影，由亞當桑迪拿、奇雲占士、米雪蒙娜漢、彼德丁拉基治、祖斯蓋德、拜仁覺斯主演，基斯哥倫布執導。
安德雷亞斯·維薩里

安德雷亞斯·維薩里係一個哈布斯堡尼德蘭生物學家、醫生、外科醫生、大學教員、作家。
安德爾

安德爾（法文：Indre）係法國中央-盧華爾山谷其中一個省，編號36，首府查多魯。
安德里亞

安德里亞（粵拼：on1 dak1 lei5 aa3，意大利文：Andria）係喺意大利東南部普利亞巴里省嘅一個城市。
安德雷·柯爾莫哥洛夫

安德雷·尼古拉耶維奇·柯爾莫哥洛夫（俄文：Андре́й Никола́евич Колмого́ров，1903年4月25號—1987年10月20號）係俄羅斯帝國至蘇聯一個數學家。
安德魯·蘭布魯

安德魯·蘭布魯（Andrew Lambrou，1998年5月25號 - ）係澳洲嘅歌手。佢代表塞浦路斯參加咗2023年歐洲歌唱大賽。

早年生涯
安德魯·蘭布羅（Andrew Lambrou）係喺1998年出世嘅，佢嘅家庭係希臘塞浦路斯人。佢其中一位爺爺喺塞浦路斯嘅帕福斯（Paphos）嚟㗎，同時佢亦有希臘利姆諾斯島（Lemnos）嘅血統。
安德爾-盧華爾

安德爾-盧華爾（法文：Indre-et-Loire）係法國中央-盧華爾山谷其中一個省，編號37，首府圖爾。
安德羅美達

安德羅美達（Andromeda）係希臘神話人物，身份係埃塞俄比亞公主。
安德里亞·曼泰尼亞

安德里亞·曼泰尼亞係一個威尼斯共和國畫師、雕塑家、畫家。
安德路

安德路（粵拼：on1 dak1 lou6；簡化字：安德路；普通話讀音：āndélù）係中國北京嘅東西走向馬路，喺西城區同東城區。西邊從德勝門外大街同北三環中、東路嘅交界開始，一直去到東邊嘅安定門外大街。

敘述
全長2.4km，闊11米，雙向2車道。
大廣高速公路

大廣高速公路（粵拼：daai6 gwong2 gou1 cuk1 gung1 lou6；中國高速公路代碼：G45）係中國嘅一條南北走向嘅高速公路，從廣東廣州開始，一直去到黑龍江大慶。
大廳

大廳係一間屋入面最大嘅空間，通常用嚟畀屋企人日常起居用，所以又叫起居間。現代嘅大廳通常都會有梳化、茶几同電視。因為現代嘅屋好多都比較細，所以唔會細分客廳同大廳，會喺大廳招呼人客。

俗語
廣東話有句俗語「唔使驚，XX喺大廳」（「XX」通常係某位長輩，譬如「阿爸」、「阿爺」），展示長輩嘅權威。
大廟灣刻石

大廟灣刻石，又叫地堂咀刻石，係香港最早有紀年嘅刻石，喺新界西貢區清水灣半島南部嘅大廟灣地堂咀，鄰近佛堂門一帶。石刻喺南宋咸淳十年（1274年）刻，記載咗當時官富場鹽官嚴益彰去到南北佛堂（即係東龍洲同大廟灣）遊覽，同埋嗰度附近嘅佛堂門天后古廟嘅歷史。呢嚿刻石喺1979年1月26號被評為香港法定古蹟。
大廟灣刻石喺1955年由一個叫余謙嘅建築師發現。石刻長約10呎、高約5呎，厚約5吋，刻咗108個字，分為9行，每行12個字。
大廣場

大廣場（西班牙文：Plaza Mayor）係指一個西班牙城市入面最大嗰個廣場。
天衛廿六

天衛廿六（粵拼：tin1 wai6 jaa6 luk6；拉丁文：Mab）係天王星嘅衛星，平均直徑大概25公里，喺2003年發現。
天衛廿一

天衛廿一（粵拼：tin1 wai6 jaa6 jat1；拉丁文：Trinculo）係天王星嘅一粒衞星，喺2001年發現。呢個星球嘅平均直徑有差唔多18公里到。
天衛廿二

天衛廿二（粵拼：tin1 wai6 jaa6 ji6；拉丁文：Francisco）係天王星嘅一粒衞星，喺2003年發現。佢嘅平均直徑大概22公里到。
天衛廿五

天衞廿五（粵拼：tin1 wai6 jaa6 ng5；拉丁文：Perdita）係天王星嘅衛星，平均直徑大概30 ± 6公里，喺1986年俾航行者二號影到，但去到1999年先至俾人發現。
天課

天課係伊斯蘭教入面將財產奉獻嘅行為，教法規定當自身財產超出一定限額，就要將其中一啲攞出嚟施捨，自身財產先至算係乾淨。
天衛廿三

天衛廿三（粵拼：tin1 wai6 jaa6 saam1；拉丁文：Margaret）係天王星嘅衞星，平均直徑大概20公里，喺2003年發現。佢係離天王星最遠嘅衞星。
天衛廿四

天衛廿四（粵拼：tin1 wai6 jaa6 sei3；拉丁文：Ferdinand）係天王星嘅衛星，平均直徑大概20公里，喺2001年8月13號發現。天衛廿四嘅英文名源自莎士比亞戲劇《暴風雨》入面，拿坡利國王阿朗素個仔—費迪蘭。
天誅：潛行刺客

《天誅：潛行刺客》（英文：Tenchu: Stealth Assassins）係 1998 年問世嘅一隻潛行遊戲。以忍者做主題，係世上第一隻完全 3D 嘅潛行遊戲。
天譴論

天譴論即係一種認為自然災害造成大量人命死傷，係由於人得罪咗個天而造成嘅論調。喺唔同文化同宗教，都有類似天譴論嘅嘢。

董仲舒天人感應說
以前中國人認為天地人叫做三才，而其中「地」係應該靜而唔應該動，如果地動即係話社會有人事變動，所以古代啲皇帝都將地震同埋王朝盛衰拉上關係，例如《國語．周語上》就咁講：「伊洛（河南伊水、洛水）竭而夏亡，河（黃河）竭而商亡。」
中國思想家董仲舒就因為咁認為，君主係天嘅代表，係個天受命畀佢。所以君權係神聖不可侵犯。但由於天同人係互相感應，如果君主做得唔啱，雖然人管唔到，但個天管到，個天會畀啲災難落嚟昭示君主做錯嘢，咁個君主重唔改嘅話，天意就會改變，即係話受命畀第二個人做君主。

墨家天志論
中國墨家認為，喺人倫社會秩序之上，有一個比人層次更高嘅非人存有者，叫「天」。天有佢嘅意志，主宰人倫秩序，負責賞善罰惡。所以墨家認為，如果違返天意而行，就會受到個天處罰。

基督教
基督教亦有天譴論，喺聖經就有好多關於人因為得罪上帝而受到懲罰嘅故事。例如《創世紀》講嘅所多瑪天火焚城，就話因為所多瑪太多罪惡，於是上帝就用天火將所多瑪一把火燒晒。另外《出埃及記》又有講話法老王因為對啲希伯來人唔好，於是就降十災對付法老咁話。

科學角度
基本上所謂天譴論，喺以前好多人都相信，不過而家好多人都認為係一種迷信，因為大自然嘅現象，其實唔會畀人類社會政治變化而影響到。不過有另一種見解，認為人類由於對大自然破壞，去到大自然頂唔住嘅程度，於是就出現大型災害，咁樣都算做天譴。
奧芬巴赫

奧芬巴赫（德文：Offenbach am Main）係德國一個城市，喺希燊，人口約莫12萬。
奧華羅韋恩

奧華羅韋恩（Álvaro Wayne，1881年11月11號—1963年7月4號）係巴西政治人、實業家、通靈術同石工。佢喺1928年至1930年同1935年至1936期間出任福塔雷薩市市長，喺1928年至1932年期間出任塞阿拉石工大師。
奧芬巴哈

奧芬巴哈（Jacques Offenbach，1819年6月20號—1880年10月5號）係法國作曲家，代表作品係歌劇《賀夫曼故事》。
奧花雲費

奧花雲費（英文：Oprah Winfrey，1954年1月29號—）係美國電視藝人，憑主持清談節目而出名，九次畀《時代雜誌》選做「年度時代百大人物」。
奧莉花高雯

奧莉花高雯（粵拼：ou3 lei6 faa1 gou1 man4，英文：Olivia Colman，1974年1月30號—）係個英倫女演員。佢喺2000年出道，出名嘅作品有《爭寵》同《單身動物園》。
奧脫福球場

奧脫福球場係英超球隊曼聯嘅主場，可以坐76212人，係英倫第二大（僅次溫布萊球場），全英國第三大，同埋全歐洲第十一大全坐位嘅球場，同時亦係24個歐洲足協五星級球場之一。
奧莉花紐頓莊

奧莉花紐頓莊（英文：Olivia Newton-John，1948年9月26號—2022年8月8號）係澳洲歌手，1974年格林美獎得主。佢喺英倫劍橋出世，5歲成家移民澳洲墨爾本，1963年正式出道。
專線巴士

專線巴士，即係專門服務某一個特定嘅群體嘅巴士。

例子
從地方上來講，有專門去郊外旅遊點嘅專線巴士，亦有專門兜入社區嘅專線巴士；
從時間上來講，清明節政府可能會開尐專線巴士去公墓道方便市民。
專業動力

專業動力（Professional Power）係香港智庫組織，2010年創辦，立場定位係中間偏建制派。
召集人係西貢區議會議員方國珊，成員多數係西貢區地區人士，包括區議員陳繼偉、張展鵬同張美雄。
2021年第7屆香港立法會選舉，專業動力派出林素蔚參選新界東南選區，喺呢屆投票氣氛低迷（泛民主派全面杯葛）之下，結果以38214票當選。

政治立場
專業動力官方自居「民生派」，外間就多數定義佢哋係中間派或者中間偏建制派。
黨內靈魂人物方國珊同最早期加入嘅陳繼偉都有親中陣營背景（方係前自由黨成員，陳係獨立親中派），不過，方國珊又試過參加由泛民主派組織嘅七一大遊行。
2019年香港修例風波期間，專業動力反對逃犯條例修訂草案，力撐一次移交陳同佳，亦都曾經譴責元朗襲擊事件。
喺選舉方面，佢哋好多時都有中方「祝福」，好似區議會選舉，部份專業動力候選人嘅名就多次出現喺親中社團嘅「推薦名單」當中，但當記者問到佢哋係咪有親中派支持嗰陣，佢哋通常都否認，同佢哋保持距離。選委會方面亦都係咁，喺區議會或者地區代表界別入面，專業動力嘅成員往往獲保證撞到一席。
第7屆香港立法會選舉方面，西貢區所屬嘅新界東南選區，傳統親中陣營淨係派一個人出選，被視為「讓路」畀專業動力嘅人，果然成員林素蔚（聖雅各福群會林姑娘）喺新界東南贏到第二席。
2022年，張展鵬、張美雄、陳繼偉另起爐灶，搞咗一個智庫同埋地區組織民生圓桌，專業動力嘅區議員得番方國珊一個。
專業旅運

專業旅運有限公司（港交所：01235，香港旅行社牌照號碼：350709）係香港一間旅行社，1986年創辦，分行超過60間，重有網上部門。公司主要業務係代理訂機票、各地酒店訂房、自由行、機票加酒店套票、各地旅行團、郵輪假期、各地旅遊簽證、交通工具安排、旅遊保險同埋獨立包團等等。專業旅運有限公司而家係IATA等多個國際旅遊組織嘅會員。
專業旅運網站係幾本地化嘅旅遊交易平台，重不時更新網台旅遊節目，亦有編輯推介同手記，圖文並茂介紹各個旅遊地點嘅嘢。
2011年9月準備以「專業旅運（亞洲）企業有限公司」名義喺香港聯合交易所招股上市。上市價63港仙，原訂9月29號掛牌，因為嗰日香港聯合交易所停市而要延遲到9月30號。嗰日最高交易價57港仙，最低交易價46港仙，收市報47港仙，比上市價低25.4%。
專業年

專業年（Professional Year）係一個澳洲移民制度嘅術語。目的係澳洲政府用嚟幫助國際學生喺畢業後，喺當地實習，攞到工作經驗，畢業後更容易搵到同專業相關嘅工作，並且喺申請移民嘅時候獲得加分。涵蓋嘅領域有資訊科技、工程、會計等。
專洲

專洲（英文Single Island或Chuenchow），又叫青洲，係中國一島，喺廣東南岸。佢喺沱寧、三門以南。大清時歸新安縣，家下歸惠州市惠陽區。
佢北行係大鵬半島，東北可到小星山、大星山，西去到香港西貢半島，南入南海。
巴馬臣雞

巴馬臣雞（Chicken parmesan）係美國菜式，演變自意大利嘅焗千層茄子，將雞胸肉（或者雞扒）連同意式茄醬、巴馬臣芝士同水牛芝士一齊焗。
巴黎二十區

巴黎二十區係法國巴黎嘅20個區之一，喺塞納河右岸，面積有5.98km²。佢有世界主義嘅梅尼蒙當（Ménilmontant）同美麗都（Belleville）區，自19世紀中，二十區有好多人移民過嚟。今日，美麗都有巴黎第二大嘅唐人街。
二十區以拉雪茲神父公墓而聞名於世，公墓埋葬咗蕭邦同羅西尼等嘅作曲家，王爾德同普魯斯特等嘅作家，畢加索、沙克路易大衛等嘅畫家，同明星Jim Morrison。
二十區人口嘅高峰喺1936年，當時有208,115人，今日人口同商業都非常密集，1999年有182,952名居民同54,786份工。
巴黎公社

巴黎公社（法文：Commune de Paris）係喺1871年3月18號至5月28號統治巴黎嘅革命政府。
巴麥尊子爵

巴麥尊子爵亨利·約翰·坦普爾（英語：Henry John Temple, Viscount Palmerston，1784年10月20號—1865年10月18號），英國倫敦人。喺19世紀嗰英國自由黨政治人、律師同埋外交官。佢喺維多利亞女王時期曾做英國首相、外交大臣（中文：外交、國協及發展事務大臣）。
巴黎

巴黎（粵拼：baa1 lai4；法文：Paris，法文讀音：[pa.ʁi] ( 聽)），人稱花都（faa1 dou1），係法國嘅首都，喺法國北部塞納河岸邊，係法蘭西島地區嘅中心。喺2023年，巴黎市區裏面嘅人口估計有210萬以上，而巴黎大都會區人口就有超過1,085萬，係歐洲人口最多嘅地區之一。
巴黎喺陸路同河運嘅交叉點令佢喺10世紀嗰陣已經係法國主要城市之一，有好多皇宮，有錢嘅修道院，重有一間大教堂添；喺12世紀嗰陣巴黎已經係歐洲學術同埋藝術嘅主要中心之一。而家，巴黎喺政治、時裝、商業、藝術同埋科學都好有影響力。佢係洲際運輸嘅重要樞杻之一，亦都有體育盛事、歌劇同埋世界知名嘅博物館，2022年有超過4,400萬遊客到訪。
巴黎都會區係法國經濟活動嘅中心。喺2021年本地生產總值有7,650億歐羅，係全歐洲GDP最高嘅地區。而勒地方士係歐洲最大嘅商業中心，33間《財富雜誌》世界500強企業嘅總部都喺嗰度。巴黎亦都係好多國際機構嘅總部，例如聯合國教科文組織、經濟合作及發展組織、國際總商會、歐洲太空總署。巴黎被視為係世界四大國際都會之一。

氣候
巴黎屬溫帶海洋性氣候，成年盛行西風。冬季比較難見到陽光，雨水比較充沛，霧氣比較多。夏天平均溫度喺攝氏15到25度之間，但最高溫有時都會超過30度。巴黎全年都會落雨，偶發性大雨比較常見，雨量每個月份都比較平均。

文化藝術
奧賽博物館係法國一間國立博物館，喺巴黎市中心嘅塞納河邊，有57,400平方米咁大，主要收藏由1848到1914年嘅法國藝術品。
巴黎假期

《巴黎假期》（英文：Paris Holiday）係2015年嘅香港電影，由阮世生執導，古天樂、郭采潔、方中信主演。

情節
講述林俊傑（古天樂 飾）同丁曉敏（郭采潔 飾）一齊喺巴黎發生嘅浪漫愛情故事。

票房
中國大陸首周3日獲得1130萬人民幣排第十位。
扎山道

扎山道（英文：Jat's Incline）係香港九龍黃大仙區一條路，連住沙田坳道同清水灣道，長3.4公里。條路個名嚟自起呢條路嘅印度賈特人（Jat）步兵團。
扎布省

扎布省（波斯文：د زابل ولايت‎）係中東國家阿富汗嘅卅四個省之一。
扎扎文

扎扎文（Zaza）係土耳其東部扎扎人使用嘅語言，屬於印歐語系印度-伊朗語族，使用嘅文字係拉丁字母，大約160萬人用緊。
扎扎文版嘅維基百科，自由嘅百科全書
扎波羅熱

扎波羅熱（烏克蘭文：Запорі́жжя，又譯做札波羅結）係烏克蘭第六大城，兼扎波羅熱州首府，2021年人口約莫72萬。
扎布汗

扎布汗（Завхан）係蒙古一盟，首府烏里雅蘇臺。
扎波羅熱州

扎波羅熱州（烏克蘭文：Запорізька область），係烏克蘭東南部嘅一個州，首府扎波羅熱。
扎哈蘭

美國加利福尼亞標準石油公司（今日嘅車夫朗集團（英文：Chevron Corporation））喺1931同1935年到呢度發現咗石油而起咗第一個商業油井，重開埋佢嘅沙地阿剌伯分公司——阿拉伯美國石油公司（ARAMCO）（今日係沙地ARAMCO）。正因為呢次發現咗石油，扎哈蘭喺1938年成為一個城市。
1940年10月19號，由於打緊第二次世界大戰，扎哈蘭俾意大利皇家空軍控制住而成為空軍基地。1950年，扎哈蘭得7000人口。1991年2月25號，一粒伊拉克嘅導彈炸中美軍營地，導致賓夕法尼亞州嘅28位美國後備軍人死咗。

地理
扎哈蘭係哥巴爾西邊嘅大都市，喺達曼西邊大概15公里（9.3英里）嘅位。雖然兩個都係沙地阿剌伯波斯灣地區嘅海邊城市，但扎哈蘭喺比界吉東北，卡提夫東南， 拉斯坦奴拉嘅北邊，離東邊嘅巴林大概20英里（32公里）到。

氣候
扎哈蘭一帶係熱帶沙漠氣候，成年都好熱。喺夏天最熱嘅月份測到＞40℃嘅高溫，最高紀錄係51.1 °C（124.0 °F）。但一到咗冬天最凍嘅月份，有時熱量好快翠消失嗮，溫度比較少見噉降到−2 °C（28 °F），最低紀錄係1984年1月創造嘅−5 °C（23 °F）低溫。降水方面，每年11月到第二年5月都有雨落，但到咗每年6~10月幾乎冇雨落。因為每年夏初時期吹沙馬風（英文：Shamal (wind)），所以夏初時期好多時都見到刮沙塵暴嘅情景，而且風一刮就半年。
喺2003年7月8號，當地嘅露點從35 °C（95 °F）升到42 °C（108 °F），出現咗全球最高81 °C（178 °F）嘅熱度指數。
扎瓦希里

扎瓦希里（1951年6月19號—2022年7月31號），係阿蓋達嘅阿頭，2011年因為之前個阿頭賓拉登畀美軍打死而接任。佢係全球頭號[未記出處或冇根據]恐怖分子。
2022年7月31號，佢喺阿富汗畀美軍無人機打死。
奶油蛋糕

奶油蛋糕（英文：Shortcake）係種蛋糕，主要用牛油 、麵粉同砂糖整。
同奶油酥餅一樣，「Shortcake」唔可以直譯做「短蛋糕」或者「矮蛋糕」，個「Short」係「Shortening」簡寫，指嘅係酥油；而「奶油」兩隻字亦同牛油、忌廉無關，而係指酥油。
奶昔

奶昔係種嘢飲，用牛奶同雪糕整，有時亦都會落生果。

文
奶昔係英文Milkshake之譯。Milk係奶，shake解搖，音似昔。
奶樽

奶樽，樽一種，有奶嘴嘅玻璃樽或膠樽。一般畀人或哺乳動物 孲𤘅子食奶用，有時攞嚟餵啲飲嘢畀啲唔可以或唔識自己飲嘅人或動物。
奶樽可以裝嬰兒奶粉開嘅奶，或者母乳。亦可以餵水或者葡萄醣水。
若果想暖啲，可以放熱水座奶。現今有座奶器，會方便啲。
奶泡咖啡

奶泡咖啡又叫泡沫咖啡（意大利文：Cappuccino）係一種意大利咖啡，用特濃咖啡、牛奶同埋牛奶泡溝埋而成。
奶媽

乳母，又叫乳娘、奶娘、奶媽、奶母、奶婆，係請嚟用人奶餵哺孲𤘅子嘅婦女。喺古代，奶粉或其他人奶代用品未發明同未普及時，孲𤘅子嘅生母如果唔能夠或者唔肯哺育佢嘅仔女，就會請奶媽。尤其係上流社會、宮廷，唔少女性都唔會親自餵哺仔女，因此請奶媽喺上流社會好普遍。
請奶媽嘅原因有：
孲𤘅子生母死咗或唔同孲𤘅子一齊住
藥物導致人奶唔適宜哺孲𤘅子（包括醫療用藥同埋吸毒）
疾病
人奶唔夠餵孲𤘅子
唔肯餵哺孲𤘅子（例如驚影響身材）
另外，多胞胎嘅阿媽就算有餵人奶，亦會因為奶水唔夠餵咁多個孲𤘅子而要請奶媽。

奶媽嘅身份
只有喺授乳期嘅女性先可以做奶媽，因為佢哋通常係有餵佢哋嘅親生仔女。
一個阿媽只係畀到有限嘅奶水，如果幾個禮拜都有餵人奶，乳房分泌嘅人奶就會增加，通常可以足夠餵雙胞胎，因此只有一胎嘅情況下，人奶足夠餵多一個孲𤘅子。由於從前嘅奶媽多嚟自低下階層，喺奶水唔夠餵多一個孲𤘅子嗰時，往往被逼餵哺唔係自己親生嘅孲𤘅子，有啲奶媽更係妹仔身份。
奶油酥餅

奶油酥餅（Shortbread）係餅乾嘅標準類型之一，屬於酥質餅乾。原料有麵粉、牛油，白糖。

名
「Shortbread」係一個縮寫字，唔可以直譯做「短麵包」或者「矮麵包」，個「Short」係「Shortening」簡寫，指嘅係酥油；而「奶油」兩隻字亦同牛油、忌廉無關，而係指酥油，類似嘅詞有奶油蛋糕（Shortcake）。而「Shortbread fingers」個「fingers」唔係手指，而係指長條形嘅奶油酥餅。
幾何光學

幾何光學（英文：geometrical optics / ray optics）係光學嘅一門，會將光嘅前進想像成射線，並且用幾何學噉嘅方法分析光喺空間入面嘅移動。